Kommentaar: Volksblad, Beeld en Die Burger sê | Netwerk24
Erns van situasie rondom Iran durf nie onderskat word
Die erns van die bedreiging van 'n oorlog in die Persiese Golf moenie onderskat word nie.
Al is dit waar dat nóg pres. Donald Trump van Amerika nóg pres. Hassan Roehani van Iran uit is op 'n oorlog, neem die kans dat die moond­hede in 'n oorlog kan ingly daagliks toe.
Pres. Hassan Roehani van Iran. Foto: Getty Images
Pres. Donald Trump. Foto: Anthony Behar/Argief
Netwerk24 Foto: Anthony Behar/Argief
Albei lande dra skuld aan die situasie. Enersyds is Iran se rol in die voortslepende burgeroorloë in Sirië en Jemen 'n destabiliserende faktor wat nie onderskat moet word nie.
Andersyds het Trump die huidige proses van wedersydse eskalasie onnodig aangewakker toe hy sy land eensydig aan die internasionale kernooreenkoms met Iran onttrek het.
Dié ooreenkoms het, sy dit tydelik, 'n einde aan die Iranse kernwapenontwikkeling gemaak.
Die uitdagende globale ekonomiese uitdagings hou baie lande toenemend gefokus op binnelandse kwessies. Hopelik is daar nog genoeg veerkragtige internasionale diplomasie om enige oorlog af te weer.
Die Internasionale Atoomenergieagentskap, wat toesig oor Iran se nakoming van die ooreenkoms hou, het herhaaldelik gesertifiseer dat die land hom streng aan die bepalings hou.
Die ooreenkoms was nie ideaal nie, want dit het nie Iran se destabiliserende rol in Sirië en Jemen aan bande gelê nie. Maar dit was 'n kompromis en beter as niks.
Deur sy onttrekking aan die ooreenkoms en bykomende handelsanksies teen Iran het Trump 'n kettingreaksie op gang gebring wat sedertdien gevaarlike afmetings aanneem.
Dit speel regstreeks in die hande van die valke in sowel Washington as Teheran, mense wat 'n oorlog sal verwelkom.
Trump speel sy tipiese blufspel. Hy het verlede week getwiet dat 'n oorlog met Iran "kort" sal wees, wat – as dit nie slegs bravade is nie – wys dat hy nie die aard van oorlog in die Midde-Ooste begryp nie. 'n Oorlog met Iran sal sonder twyfel op die blokkade van die Straat van Hoermoes – tussen die Persiese Golf en die Golf van Oman – uitloop, waarmee die olieprys die hoogte sal inskiet en die wêreldekonomie behoorlik beskadig sal word.
'n Oorlog met Iran kan nie met dié teen Irak (1991 en 2003) vergelyk word nie. 'n Grondaanval op Iran sal Amerika in 'n bloedbad van groot omvang insuig.